U-I-80/95
Natisni
Opravilna št.:
U-I-80/95
Datum odločitve:
21. 10. 1999
Objavljeno:
OdlUS VIII, 227
ECLI:
ECLI:SI:USRS:1999:U.I.80.95
Akt:
Spremembe in dopolnitve družbenega plana Občine Radovljica za obdobje 1986 - 1990 (Uradni list RS, št. 37/94)
Izrek:
Pobuda za začetek postopka za oceno ustavnosti in zakonitosti Sprememb in dopolnitev družbenega plana Občine Radovljica za obdobje 1986 - 1990 se zavrže.
Evidenčni stavek:
Ker je izpodbijani predpis med postopkom prenehal veljati, niso pa izpolnjeni pogoji iz 47. člena Zakona o Ustavnem sodišču, je treba pobudo zavreči.
Geslo:
Ustavno sodišče, zavrženje pobude zaradi spremembe predpisa med postopkom.
Pravna podlaga:
Zakon o Ustavnem sodišču (ZUstS), 25., 47. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Valentin Mežan, Bled
Datum vloge:
9. 5. 1995
Vrsta odločitve:
sklep
Vrsta rešitve:
zavrženje
Dokument:
US19707
Dokument v PDF obliki:
U-I-80-95.pdf
117 KB
Prenesite datoteko
U-I-80/95
21. 10. 1999
S K L E P
Ustavno sodišče je v postopku za preizkus pobude Valentina Mežana z Bleda in drugih na seji dne 21. oktobra 1999
s k l e n i l o:
Pobuda za začetek postopka za oceno ustavnosti in zakonitosti Sprememb in dopolnitev družbenega plana Občine Radovljica za obdobje 1986 - 1990 (Uradni list RS, št. 37/94) se zavrže.
O b r a z l o ž i t e v
1. Pobudniki so izpodbijali Spremembe in dopolnitve družbenega plana Občine Radovljica za obdobje 1986 - 1990 (Uradni list RS, št. 37/94 - v nadaljevanju: Spremembe plana 94) v delu, ki se nanaša na izgradnjo južne blejske razbremenilne ceste. Pri tem so navajali, da se z njimi spreminja namembnost kmetijskih zemljišč I. in II. kategorije, kar je v neskladju z dolgoročnim interesom države in zato v nasprotju z 10. in z 11. členom Zakona o kmetijskih zemljiščih (Uradni list SRS, št. 1/79, 11/81 in 1/86 ter Uradni list RS, št. 9/90 in 5/91 - ZKZ). Sprejete pa naj bi bile tudi po postopku, ki je v neskladju z Zakonom o urejanju prostora (Uradni list SRS, št. 18/84 in 15/89 - ZUreP).
2. Občina Bled je v odgovoru navedla, da je v sodelovanju z Ministrstvom za okolje in prostor že izdelala program priprave sprememb in dopolnitev planskih aktov ter program priprave lokacijskega načrta za južno blejsko razbremenilno cesto in da bo izpodbijani predpis v kratkem spremenjen.
3. Ustavno sodišče je s sklepom št. U-I-80/95 z dne 9. 11. 1995 zavrglo predlog pobudnikov, da se do končne odločitve zadržijo izdelava prostorske dokumentacije za južno blejsko razbremenilno cesto ter vsi drugi posegi in ravnanja.
4. Leta 1998 je Občina Bled sprejela Odlok o spremembah in dopolnitvah prostorskih sestavin dolgoročnega družbenega plana Občine Radovljica za obdobje od leta 1986 do leta 2000 in srednjeročnega plana Občine Radovljica za obdobje od leta 1986 do leta 1990 za območje Občine Bled (Uradni list RS, št. 3/98).
Z njim sta bila spremenjena in dopolnjena Dolgoročni plan Občine Radovljica za območje Občine Bled za obdobje 1986 - 2000 in Srednjeročni plan Občine Radovljica za območje Občine Bled za obdobje 1986 - 1990 v delu, ki se nanaša na blejsko južno razbremenilno cesto, tako da so Spremembe plana 94 v izpodbijanem delu prenehale veljati. Zato je Ustavno sodišče pobudnike pozvalo, naj sporočijo ali vztrajajo na vloženi pobudi za oceno ustavnosti in zakonitosti Sprememb plana 94 in v tem primeru pojasnijo, na kakšen način izpodbijane spremembe še vedno neposredno posegajo v njihove pravice, pravne interese oziroma pravni položaj. Pobudnik Valentin Mežan je odgovoril, da vztraja na vloženi pobudi iz razloga, ker je škoda kmetijskih zemljišč. Hkrati je navedel, da bo njegov odgovor dopolnil odvetnik Boris Grobelnik, vendar je nato pooblastilo odvetniku preklical. Druga dva pobudnika se na poziv Ustavnega sodišča nista odzvala.
5. Ker so izpodbijane Spremembe plana 94 med postopkom prenehale veljati, niso pa izpolnjeni pogoji iz 47. člena Zakona o Ustavnem sodišču (Uradni list RS, št. 15/94 - v nadaljevanju: ZUstS), je Ustavno sodišče pobudo za oceno ustavnosti in zakonitosti zavrglo.
6. Ustavno sodišče je ta sklep sprejelo na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen